Catarroja posa en marxa un servici de mediació obert a la ciutadania
19 gen. 2024

Catarroja, 15 de gener 2024. El servici Mediaprop, subvencionat per la Generalitat Valenciana, té com a finalitat oferir a la ciutadania la possibilitat de solucionar els seus conflictes sense necessitat d’acudir al jutjat, mitjançant la intervenció d’una persona neutral que atenent als arguments i reivindicacions de les parts els ajuda a arribar a un acord. A més dels i les particulars podran fer ús del servici les entitats, sempre i quan estiguen ubicades a Catarroja.

La mediació s’han convertit en els últims temps en una recurs molt demanant per la ciutadania, per això des de la regidoria de Benestar Social de Catarroja decidiren adherir-se a la subvenció de la Generalitat Valenciana, que oferia la possiblitat de subvencionar el servici mitjançant un procés de contractació que ha portat a terme l’Ajuntament de Catarroja.

Des de hui el veïnat de Catarroja pot acudir a l’Espai Barraques i demanar assistència davant un conflicte de qualsevol tipus. Esta iniciativa permetrà a les persones usuàries estalviar diners en procesos judicials innecessaris i alleujarà el treball dels jutjats de primera instància, tal i com explica Núria Blanch “Als pobles el veïnat ha fet mediació des de fa dècades, sense que estiguera oficialitzat el nom ni el concepte, després arribaren els jutjats de Pau que també han fet una gran tasca al respecte, però ara que els municipis tenen molta més població és important crear un servici específic de mediació, amb persones especialitzades”.

Des de la regidoria de Benestar Social faran un seguiment exhaustiu del treball del servici per, si dona els resultats esperats, continuar oferint-lo a càrrec de l’Ajuntament.